O ne a fitlhela rraagwe e bong Jese a tlotla le monnamogolo mongwe. E ne e le moporofeti yo o ikanyegang e bong Samuele. Jehofa o ne a mo rometse gore a ye go tlotsa ngwana mongwe wa ga Jese gore e nne kgosi e e latelang ya Iseraele! Samuele o ne a setse a bone bomogoloe Dafide ba le supa mme Jehofa o ne a mmoleletse gore ga a tlhophe ope wa bone. Fa Dafide a goroga, Jehofa o ne a raya Samuele a re: “Mo tlotse, gonne yo ke ene!” Samuele o ne a bula lenaka le le nang le oli e e kgethegileng mme a e tshela mo tlhogong ya ga Dafide fa pele ga bomogoloe. Go tloga ka nako eo, botshelo jwa ga Dafide bo ne jwa fetoga. Baebele ya re: “Moya wa ga Jehofa wa simolola go dira mo go Dafide go tloga ka letsatsi leo go ya pele.”—1 Samuele 16:1, 5-11, 13.